Налшык къалэ куэд къыпэщылъщ
Налшык къалэ администрацэм и Iэтащхьэ Алэкъей Арсен республикэм и журналистхэм пресс-конференц ядригъэкIуэкIащ. Абы щытепсэлъыхьащ илъэс кIуамрэ мы гъэм и япэ мазищымрэ администрацэм илэжьамрэ и мурадхэмрэ.
Аэкъей Арсен журналистхэм йопсалъэ Алэкъей Арсен Iуэхур бжыгъэ щхьэхуэхэмкIэ игъэбелджылащ. КъызэрыхигъэщамкIэ, 2015 гъэм инвестицэр сом меларди 7,3-рэ хъуащ, мэкъумэш Iэна-тIэм пэрытхэм къалэжьащ сом меларди 104,2-рэ и уасэ, ухуэныгъэу зэфIагъэкIащ сом мелард 1,7-м хуэкIуэ, ику иту мазэм къалэжьым хэхъуащ икIи сом 25624-м нэсащ. ЛэжьапIэншэхэм я бжыгъэр проценти 7,6-кIэ нэхъ мащIэ хъуащ. 2015 гъэм хьэрычэт Iуэхум пэрыувагъащIэхэм дэIэпыкъуным хухахащ сом мелуан 19,6-рэ.
Къалэр зэIузэпэщ щIыным теухуауэ я мурадхэм щытепсэлъыхьым, Алэкъей Арсен жиIащ Налшык и генеральнэ планыр яубзыхуауэ зэрыщытар, иджы зэманым къигъэувым ар зэрытемыхуэжыр, планым зэрелэжьыжыр, мы гъэм и дыгъэгъазэм ар хьэзыр зэрыхъунур. Ар къытеувыIащ зэлэжьхэмрэ къапэщылъхэмрэ.
— АвтовокзалитI зэраухуэм къыхэкIыу, Налшык къалэм дэт транспортыр зэрызекIуэнур щIэуэ гъэбелджылын хуейщ. Мы гъэм къриубыдэу зэхуащIынущ Мэлбахъуэм и уэрамым щыIэ лъэмыжыр. Iуахынущ абы и лъабжьэм щIэкI гъущI гъуэгур. Абы и фIыгъэкIэ автомобиль гъуэгухэр нэхъ хуит къэхъужын хуейщ, — жиIащ Алэкъей Арсен. Ар къытеувыIащ Къэбэрдей уэрамым щекIуэкI лэжьыгъэм, ПащIэм, Кадыровым я цIэр зезыхьэ, Парк уэрамхэр зыхуей зэрыхуагъэзам. Мыгувэу и кIэм нагъэсынущ Лермонтовым и уэрамым иращIылIэ лэжьыгъэри. Апхуэдэу, мы гъэм ягъэтэмэмынущ Бекович-Черкасскэм и цIэр зезыхьэ уэрамыр, Макаренкэ, Люксембург уэрамхэм я Iыхьэ гуэрхэр.
ЗэIущIэм къыщаIэтащ егъэджэныгъэм, спортым, щэнхабзэм теухуа Iуэхугъуэхэри. Алэкъейм зэрыжиIамкIэ, зи бын сабий сад зыгъэкIуэну хуейхэм а Iэмалыр яIэ хъуащ, я чэзур къыщысынум пэплъэ щыIэжкъым. Республикэри Налшыки игъэдэхащ «Дыгъэпс къалэ» сабий академием. 2015 гъэм Кэнжэ дащIыхьащ спорт IуэхущIапIэ. «Молодёжный» хьэблэм гектарищ хуэдиз щIы Iыхьэ къыщыпачащ спорт IуэхущIапIэ щаухуэн папщIэ. Налшык зоопаркыр зыхуей хуагъазэ.
Администрацэм и унафэщIым и гугъу ищIащ къалэм и цIыхухэм я псэукIэми.
— Къалэдэсхэм я псэупIэр зыхуей хуэгъэзэным, унэ кхъахэхэм щыпсэухэр къыщIэгъэIэпхъукIыным теухуа лэжьыгъэ йокIуэкI. Илъэс кIуам унэ къащэхун папщIэ субсидие иратащ сабий ныкъуэ-дыкъуэ зыпI, яхуэмыгъэхъуж узыфэ зыпкърыт зиIэ унагъуэ 17-м. Сабий зеиншэхэм фэтэри 8 иратащ. Кхъахэ хъуа унэ 70-м щIэсхэр къыщIагъэIэпхъукIын папщIэ къащэхуащ метр зэбгъузэнатIэ 5092-рэ къызэщIэзыубыдэ фэтэри 155-рэ. Вольнэ Аулым хыхьэ Нарт хьэблэм щIы Iыхьэ щратащ унагъуэ 72-м,- жиIащ Алэкъейм.
Къалэр гъэдэхэнми гулъытэ хэха егъуэт: удз гъэгъа хасэным хуагъэхьэзыращ метр зэбгъузэнатIэ мин 15 хуэдиз щIы, розэу мин 50, жыгрэ чыцэу 1172 -рэ ягъэтIысащ.
Администрацэм и унафэщIым журналистхэри а Iуэху дыдэхэращ зэреупщIар: унагъуэшхуэхэм ират щIы Iыхьэхэм, къалэр гъэдэхэным, уэрамхэр зы-хуей хуэгъэзэным теухуауэ щыIэ гукъеуэхэрт.
Нарт хьэблэм щыпача щIы Iыхьэхэм теухуауэ Алэкъей Арсен жиIащ щIы зра- тын хуейхэм я чэзум цIыху 1098-рэ зэрыщытыр. ЩIы Iыхьэхэр зратхэр хуиткъым ар ящэнуи, нэгъуэщIым иратынуи, яхъуэжынуи. ЩIыр пIалъэкIэ бэджэнду яIыгъыурэ, унэ иращIыхьу, уней мылъкуу ирагъэтхыжынущ. ЗыгуэркIэ пIалъэм къриубыдэу унэ яхуэмыухуэмэ, щIапIэр къалэ администрацэм къаIихыжын хуей хъунущ. ЩIыр бэджэнду зэрат илъэсищым унагъуэ хуэмыщIахэм абы унэ иращIыхьыну хунэсыну фIэщщIыгъуейщ. Абы къыхэкIыу, Налшык къалэ администра- цэр щIы Iыхьэхэр уней ящIынымкIэ пIалъэр илъэси 10-м нэс ягъэIэпхъуэну КъБР-м и Парламентым зыхуигъэзащ.
СМИ-м и лэжьакIуэхэр щIэупщIащ Къэбэрдей уэрамыр зэIузэпэщ щIыным теухуауэ ялэжьынум. Мэрым жиIащ уэрамыр лъэс зекIуапIэ зэрыхъунур. Абы тетIысхьэпIэхэр щагъэувынущ, жыг хасэнущ, уэздыгъэкIэ къагъэнэхунущ. Мыгувэу нагъэсынущ уэрамым плиткэ илъхьэныр.
— Нэхъ дыкъэзылъахъэр «Победа» киногъэлъэгъуапIэрщ. Республикэм дежкIэ мыхьэнэшхуэ зиIэ щэнхабзэ щIэиным унафэ гуэр тепщIыхьын папщIэ, Щэнхаб-зэ фэеплъхэр хъумэнымкIэ комитетым къигъэув мардэхэм тетын хуейщ,- жиIащ Алэкъей Арсен.
ЗэIущIэм щытепсэлъыхьащ дунейр зэрыуэлбанэрилэм Налшык къыхуихьа хэщIыныгъэхэм. Ахэр гъэзэкIуэжыным текIуэдэнущ сом мелуан 200-м нэблагъэ.Нэхъ зэран зыхуэхъуахэм ящыщщ «Къэббалъкъкоммунэнерго», «Водоканал» IуэхущIапIэхэр.
Алэкъей Арсен жиIащ журналистхэм щIэх-щIэхыурэ яIущIэну зэримурадыр.
Гъуэт Синэ.
